PATVIRTINTA

Plungės rajono savivaldybės

tarybos 2024 m. gruodžio 19 d.

sprendimu Nr. T1-300

**PLUNGĖS RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IR ATLIEKŲ TVARKYMĄ NUOSTATAI**

**I SKYRIUS**

**BENDROSIOS NUOSTATOS**

1. Plungės rajono savivaldybės (toliau – Savivaldybė) vietinės rinkliavos už komunalinių atliekų surinkimą ir atliekų tvarkymą nuostatai (toliau – Nuostatai) nustato vietinės rinkliavos už komunalinių atliekų surinkimą ir atliekų tvarkymą (toliau – Vietinė rinkliava) dydžių apskaičiavimą, rinkliavos mokėtojų registro sudarymo tvarką, Vietinės rinkliavos administravimo, mokėjimo, permokos grąžinimo, skolų išieškojimo, delspinigių skaičiavimo tvarką ir kitas sąlygas.

2. Vietinė rinkliava nustatoma visiems Savivaldybės fiziniams ir juridiniams asmenims, kurie valdo, naudoja ar kitaip disponuoja nekilnojamuoju turtu, išskyrus žemės sklypus.

3. Vietinė rinkliava galioja Savivaldybės teritorijoje.

4. Vietinės rinkliavos administravimas yra pavedamas UAB „Telšių regiono atliekų tvarkymo centras“, juridinio asmens kodas 171780190 (toliau – Administratorius).

5. Nuostatuose vartojamos sąvokos:

5.1. Rinkliava – Savivaldybės tarybos sprendimu nustatyta privaloma įmoka į Savivaldybės biudžetą už komunalinių atliekų surinkimą, jų tvarkymą ir sistemos organizavimą;

5.2. Rinkliavos mokėtojas – Rinkliava apmokestinamo nekilnojamo turto objekto (toliau – NTO) savininkas arba kitas atliekų turėtojas, kuriam Savivaldybės tarybos sprendimu yra nustatyta mokestinė prievolė mokėti Rinkliavą;

5.3. Mokestinis laikotarpis – kalendoriniai metai.

5.4. Kitos nuostatuose vartojamos sąvokos suprantamos taip, kaip jos apibrėžtos Lietuvos Respublikos atliekų tvarkymo įstatyme, Atliekų tvarkymo taisyklėse ir kituose teisės aktuose.

6. Nuostatai parengti vadovaujantis Lietuvos Respublikos vietos savivaldos įstatymu, Lietuvos Respublikos rinkliavų įstatymu, Lietuvos Respublikos atliekų tvarkymo įstatymu, Vietinės rinkliavos ar kitos įmokos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą dydžio nustatymo taisyklėmis, patvirtintomis Lietuvos Respublikos Vyriausybės 2013 m. liepos 24 d. nutarimu Nr. 711 „Dėl Vietinės rinkliavos ar kitos įmokos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą dydžio nustatymo taisyklių patvirtinimo“, Atliekų tvarkymo taisyklėmis, patvirtintomis Lietuvos Respublikos aplinkos ministro 1999 m. liepos 14 d. įsakymu Nr. 217 „Dėl Atliekų tvarkymo taisyklių patvirtinimo“, kitais Lietuvos Respublikoje galiojančiais teisės aktais ir Plungės rajono savivaldybės atliekų tvarkymo taisyklėmis.

**II SKYRIUS**

**VIETINĖS RINKLIAVOS MOKĖTOJŲ REGISTRAS**

7. Rinkliavos mokėtojų registrą (toliau – Registras) kuria, atnaujina ir administruoja Rinkliavos Administratorius, vadovaudamasis Komunalinių atliekų turėtojų registravimo tvarkos aprašu, patvirtintu aplinkos ministro 2012 m. lapkričio 20 d. įsakymu Nr. D1-950 „Dėl Komunalinių atliekų turėtojų registravimo tvarkos aprašo patvirtinimo“.

8. Registro duomenys tvarkomi vadovaujantis teisės aktais, reglamentuojančiais asmens duomenų apsaugą.

9. Administratorius Registro duomenų bazėje teisės aktų nustatyta tvarka registruoja ir tvarko šiuos duomenis apie Rinkliavos mokėtojus:

9.1. Rinkliavos mokėtojo (fizinio asmens) vardas, pavardė, gimimo data, asmens kodas, deklaruotos gyvenamosios vietos adresas, elektroninio pašto adresas, telefono numeris. Rinkliavos mokėtojo (juridinio asmens) pavadinimas, juridinio asmens kodas, buveinės adresas, elektroninio pašto adresas, telefono numeris, įmonės vadovo vardas, pavardė;

9.2. nekilnojamojo turto unikalus numeris;

9.3. nekilnojamojo turto adresas, naudojimo paskirtis, plotas, nekilnojamo turto vykdomos veiklos pobūdis, patalpų nuomos/panaudos sutartys, pirkimo/pardavimo sutartys; nekilnojamojo turto registro, gyventojų registro, juridinių asmenų registro duomenys, NTO nuotraukos;

9.4. Rinkliavos mokėtojo kodas apskaitos sistemoje;

9.5. kiti duomenys, būtini Registrui administruoti.

10. Rinkliavos mokėtojais laikomi:

10.1. NTO savininkas (- ai);

10.2. NTO savininko (-ų) įgalioti asmenys – Rinkliava apmokestinamų patalpų nuomininkai, kiti asmenys, valdantys NTO panaudos ar kitais pagrindais, kai atitinkama daiktinė teisė įregistruota Nekilnojamojo turto registre – pagal nuomininkų, kitų asmenų, valdančių NTO panaudos ir kitais pagrindais, pateiktus prašymus;

10.3. Savivaldybės socialinio būsto nuomininkai – pagal Savivaldybės įmonės „Plungės būstas“ arba socialinio būsto nuomininkų pateiktus duomenis;

10.4. asmenys, kurie faktiškai naudojasi valstybės ir Savivaldybės turtu – atsižvelgiant į Savivaldybės administracijos ir centralizuotai valdomo valstybės turto valdytojo pateiktus duomenis;

10.5. daugiabučio namo butų ir kitų patalpų savininkų bendrija, individualių gyvenamųjų namų savininkų bendrija, garažų savininkų bendrija, sodininkų bendrija ar kita bendrija, bendrojo naudojimo objektų administratorius, esant savininkų raštu įformintam susitarimui, arba asmenys, sudarę jungtinės veiklos sutartis bendrosios dalinės nuosavybės teisei įgyvendinti – pagal jų prašymą.

11. Administratorius gali priimti sprendimą dėl Rinkliavos mokėtojų duomenų ir apskaičiuotos rinkliavos tikslinimo NTO savininkui ar įgaliotam asmeniui pateikus prašymą dėl duomenų tikslinimo ir prašyme pateiktą informaciją pagrindžiančius dokumentus.

12. Vietinė rinkliava neskaičiuojama, kai Rinkliavos mokėtojams priklausantis NTO yra fiziškai sunaikintas, avarinės būklės ar neįmanomas naudoti. Tokie Rinkliavos mokėtojai Administratoriui pateikia laisvos formos prašymą, patvirtintą vietos seniūno, objekto nuotraukas ir/ar kitus pagrindžiančius dokumentus. Taip pat faktą, kad NTO yra fiziškai sunaikintas, avarinės būklės ar neįmanomas naudoti gali užfiksuoti ir Administratorius. Vietinės rinkliavos skaičiavimas stabdomas nuo einamųjų metų, kai užfiksuojamas toks faktas. Priskaičiuota Vietinė rinkliava už praėjusį laikotarpį gali būti anuliuojama, jei įmanoma nustatyti, kad objektas buvo sunaikintas, avarinės būklės ar neįmanomas naudoti ir praeityje.

13. Registrui būtini duomenys renkami, saugomi ir naudojami, laikantis Lietuvos Respublikos asmens duomenų teisinės apsaugos įstatymo reikalavimų.

14. Rinkliavos mokėtojų Registro tikslais Administratorius nustatyta tvarka naudojasi jam prieinamų registrų duomenimis, Savivaldybės ir kitų subjektų turimais duomenimis, reikalingais Rinkliavos mokėtojų Registrui ir Vietinei rinkliavai administruoti.

15. Po Rinkliavos mokėtojo mirties atsiradus paveldėtojui ar kitam naudotojui, jis įtraukiamas į Registrą. Paveldėtojui ar kitam naudotojui priskaičiuojama likusi nesumokėta mirusio savininko skola.

16. Registro duomenų bazėje pagal gyventojo arba įstaigos pateiktą ir seniūno, daugiabučio namo bendrijos pirmininko ar daugiabučio namo administratoriaus patvirtintą prašymą, kai viename turto objekte kelios patalpos priklauso vienam ir tam pačiam savininkui ir ribojasi viena su kita bei naudojamos vieno ir to paties savininko ar šeimos, Vietinės rinkliavos mokesčiu apmokestinama viena patalpa, pagal naudojamo turto paskirtį.

17. Administratorius Registro duomenis atnaujina gavęs informaciją iš Rinkliavos mokėtojo, seniūnijos, daugiabučių/garažų bendrijų pirmininkų, atliekų tvarkymo kontrolieriaus, komunalinių atliekų vežėjo, socialinio būsto administratoriaus pateiktą informaciją.

**III SKYRIUS**

**VIETINĖS RINKLIAVOS MOKĖTOJUI NUMATYTOS TEIKTI PASLAUGOS REIKALAVIMAI IR TEIKIMO SĄLYGOS**

18. Rinkliavos mokėtojai aprūpinami pageidaujamo tūrio (120, 240, 1100 litrų talpos) individualiais konteineriais.

19. Daugiabučių namų butų gyventojams ir patalpų naudotojams suteikiama teisė naudotis tam namui priskirtais kolektyviniais konteineriais.

20. Individualūs konteineriai ištuštinami ne rečiau kaip kartą per 2 savaites (26 kartus per metus). Kolektyviniai konteineriai tuštinami pagal užsipildymą, bet ne rečiau kaip 1 kartą per savaitę.

21. Periodinis kolektyvinių konteinerių dezinfekavimas.

22. Kolektyvinių konteinerių aikštelių priežiūra: pusiau požeminių konteinerių išorės plovimas, aikštelėje ir 5 metrus apie aikštelę išsibarsčiusių atliekų surinkimas, tvoros ir konteinerių remontas.

23. Visiems gyventojams (išskyrus juridinius asmenis) teikiama stambiagabaričių atliekų surinkimo apvažiavimo būdu paslauga 3 kartus per metus.

24. Visiems gyventojams (išskyrus juridinius asmenis) teikiama atliekų priėmimo aikštelės paslauga adresu: Prancūzų kelias 8, Jėrubaičių k., Plungės r. sav.

25. Plungės miesto, Nausodžio sen. – Varkalių k., Noriškių k., Prūsalių k.; Babrungo sen. – Babrungo k., Truikių k. – gyventojams teikiama virtuvės maisto atliekų (kodas 20 01 08) ir biologiškai skaidžių atliekų (kodas 20 02 01) surinkimo paslauga.

26. Visiems gyventojams suteikta teisė naudotis tekstilės atliekų surinkimo konteineriais.

27. Asmenys, gyvenantys toliau nei 300 metrų nuo kelio, kuriuo gali važiuoti sunkiasvorės mašinos, iš vežėjo gauna maišus ar konteinerius atliekoms, kuriuos, pripildę atliekų, turi pristatyti iki artimiausios vežėjo maršruto arba kitos sutartos vietos.

28. Sodų paskirties objektams mišrių komunalinių atliekų surinkimo paslauga teikiama nuo gegužės 1 d. iki rugsėjo 30 d.

29. Šias paslaugas teikia ir už teikiamų paslaugų kokybę atsako UAB „Telšių regiono atliekų tvarkymo centras“, juridinio asmens kodas 171780190.

**IV SKYRIUS**

**VIETINĖS RINKLIAVOS DYDŽIO SKAIČIAVIMO TVARKA**

30. Vietinės rinkliavos baziniai dydžiai nustatomi vadovaujantis Vietinės rinkliavos ar kitos įmokos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą dydžio nustatymo taisyklėmis, patvirtintomis Lietuvos Respublikos Vyriausybės nutarimu.

31. Savivaldybės tarybai Vietinės rinkliavos bazinių dydžių apskaičiavimą pateikia Administratorius.

32. Rinkliavą pagal Savivaldybės tarybos patvirtintus dydžius, vadovaudamasis Nuostatais, apskaičiuoja Administratorius.

33. Apskaičiuotą Rinkliavą Administratorius nurodo Rinkliavos mokėjimo pranešime.

34. Trumpiausias Vietinės rinkliavos priskaitymo laikotarpis – vienas mėnuo. Jeigu Vietinės rinkliavos dydžiui turintys įtakos pasikeitimai įvyko nuo mėnesio 1-os iki 15 dienos, Vietinė rinkliava pagal šiuos pasikeitimus perskaičiuojama nuo to mėnesio 1-os dienos, o pasikeitimams įvykus po mėnesio 16-os dienos – perskaičiuojama nuo kito mėnesio 1-os dienos.

35. Vietinės rinkliavos bazinius dydžius tvirtina Savivaldybės taryba teisės aktų nustatyta tvarka.

36. NTO grupės, jiems taikomi rinkliavos baziniai dydžiai bei apmokestinamieji parametrai nurodyti Nuostatų priede.

37. Rinkliavos mokėtojai, kurie naudojasi individualiais atliekų konteineriais, tačiau gyvena daugiabutyje, moka Vietinę rinkliavą, apskaičiuotą kaip individualios namų valdos savininkams.

38. Rinkliavos mokėtojams, kuriems kintamoji Vietinės rinkliavos dalis apskaičiuojama pagal individualių konteinerių ištuštinimo dažnį, minimali kintamoji Rinkliavos dalis yra individualaus konteinerio ištuštinimas 12 kartų per metus. Rinkliavos mokėtojams, kuriems kintamoji Vietinės rinkliavos dalis apskaičiuojama pagal NTO deklaruotų gyventojų skaičių, minimalus gyventojų skaičius, pagal kurį nustatoma kintamoji Vietinės rinkliavos dalis, yra 1 gyventojas.

39. Rinkliavos mokėtojams, kurie aptarnaujami šių Nuostatų 27 punkte nustatyta tvarka, kintamoji Rinkliavos dalis neskaičiuojama.

40. Pastoviąją ir kintamąją Vietinės rinkliavos dalis moka visi Savivaldybės teritorijoje esančio NTO savininkai ar įgalioti asmenys.

41. Rinkliavos mokėtojams, kurie valdo, naudoja ar kitaip disponuoja bei nuolatos gyvena sodų paskirties NTO, Vietinė rinkliava apskaičiuojama kaip individualių namų savininkams. Jeigu sodų paskirties nekilnojamuoju turtu naudojamasi ne visus kalendorinius metus, Vietinė rinkliava apskaičiuojama kaip už sodų paskirties objektą.

42. Rinkliavos mokėtojams (išskyrus sodų ir garažų paskirties objektų savininkus ar įgaliotus asmenis) neeksploatuojant NTO ir nesinaudojant atliekų tvarkymo paslauga, kintamoji Rinkliavos dedamoji perskaičiuojama (už laikotarpį, ne trumpesnį kaip vienas metų ketvirtis, ir ne ilgesnį kaip 3 metai) Rinkliavos mokėtojui, pristačius Administratoriui dokumentus, įrodančius, kad objektas neeksploatuojamas. Dokumentus pristatyti pasibaigus kalendoriniams metams.

43. Nesinaudojimą NTO (arba mažesnio apmokestinamojo parametro taikymą) įrodantis dokumentas yra pažyma iš elektros energijos tiekėjo, kad objekte, kuriuo nesinaudojama deklaruojamu laikotarpiu, sunaudotas elektros energijos kiekis neviršija 25 kWh per trijų mėnesių laikotarpį (100 kWh per metus).

44. Nustačius Rinkliava neapmokestintą nekilnojamąjį turtą, Administratorius apskaičiuoja Vietinės rinkliavos dydį ir Rinkliavos mokėtojui pateikia Mokėjimo pranešimą.

45. Tuo atveju, jeigu Rinkliavos mokėtojui priklausančiame žemės sklype yra keli NTO ar NTO kelios patalpos yra naudojamos pagal skirtingas naudojimo paskirtis, tačiau visi objektai ir patalpos eksploatuojamos turto savininko, Vietinės rinkliavos mokestis skaičiuojamas pagal nekilnojamojo turto paskirtį, kuriai šio sprendimo priede nustatytas didesnis Rinkliavos mokestis.

46. Savivaldybės administracijos valdomi gyvenamosios paskirties butai, nuomojamos panaudos, patikėjimo teise negyvenamosios patalpos apmokestinamos tik pagal sudarytas nuomos, panaudos ar patikėjimo sutartis.

47. Pasikeitus apmokestinamojo NTO duomenims, turintiems įtakos Rinkliavos dydžiui, Rinkliavos dydis perskaičiuojamas ir perskaičiuotas dydis taikomas nuo kito kalendorinio mėnesio, per kurį pasikeitė pirmiau minėti duomenys, kai Administratorius nustato arba Rinkliavos mokėtojas pateikia tokius pasikeitimus patvirtinančius dokumentus (Nekilnojamojo turto registro išrašus ar kitus dokumentus, patvirtinančius Rinkliavos dydžiui įtaką turinčių aplinkybių atsiradimą), pirmos dienos.

48. Nustačius, kad Rinkliavos mokėtojas pateikė neteisingus duomenis Rinkliavai apskaičiuoti ir dėl to jam Rinkliava nebuvo skaičiuojama arba buvo priskaičiuota mažesnė, nei numato Nuostatai, perskaičiuojamas mokėtinas Rinkliavos dydis nuo tos dienos, nuo kurios Rinkliava buvo skaičiuojama remiantis neteisingais duomenimis ne daugiau kaip už einamuosius ir 3 praėjusius metus.

**V SKYRIUS**

**VIETINĖS RINKLIAVOS MOKĖJIMO TVARKA**

49. Vietinė rinkliava mokama į Administratoriaus pajamų surenkamąją sąskaitą Nr. LT054010043000225812.

50. Administratorius kiekvieno mėnesio paskutinę darbo dieną į surenkamąją sąskaitą surinktas įmokas perveda į Savivaldybės biudžeto sąskaitą. Surinkti delspinigiai į Savivaldybės nurodytą sąskaitą pervedami kiekvieno metų ketvirčio paskutinio mėnesio 20 dieną (jei 20 diena nedarbo, tai pervedama artimiausią darbo dieną) ir pasibaigus metams. Administratorius Savivaldybės administracijai teikia pažymą dėl kitų Savivaldybės iždo pajamų per praėjusį kalendorinį ketvirtį.

51. Vietinę rinkliavą privalo mokėti visi Savivaldybės teritorijoje esančio NTO savininkai arba įgalioti asmenys.

52. Už Mokėjimų pranešimų parengimą ir jame nurodytų duomenų teisingumą atsakingas Administratorius.

53. Mokėjimo pranešimai fiziniams asmenims – Rinkliavos mokėtojams – pateikiami vieną kartą per metus. Administratoriaus sprendimu Mokėjimo pranešimai gali būti siunčiami pakartotinai.

54. Juridiniams asmenims – Rinkliavos mokėtojams, – kurie naudojasi individualiais konteineriais, einamaisiais metais formuojami mėnesiniai Mokėjimo pranešimai, pastoviąją Rinkliavos dalį dalijant į 1/12 ir kintamąją dalį skaičiuojant pagal realų mėnesinį konteinerių pakėlimų skaičių,bet ne mažiau minimalaus pakėlimų skaičiaus (12 kartų per metus) už kiekvieną konteinerį, t. y. ne mažiau kaip 1 pakėlimas per mėnesį. Juridiniams asmenims – Rinkliavos mokėtojams, – kurie naudojasi bendro naudojimo konteineriais, einamaisiais metais formuojami metiniai Mokėjimo pranešimai.

55. Mokėjimo pranešime Administratorius Rinkliavos mokėtojui apskaičiuoja pastoviąją ir kintamąją Rinkliavos dalis. Rinkliavos mokėtojui, kuriam kintamoji dalis yra apskaičiuota pagal konteinerio tūrio ir jo ištuštinimo kriterijų, einamųjų metų kintamoji Rinkliavos dalis apskaičiuojama pagal nustatytą minimalų konteinerio ištuštinimo skaičių bei pridedamas praėjusiais metais atliktų papildomų pakėlimų skaičius (papildomi pakėlimai – tai pakėlimai, viršijantys minimalų ištuštinimo skaičių, t. y. 12 kartų per metus).

56. Mokėjimo pranešimai už kalendorinius metus pateikiami iki einamųjų metų kovo 31 dienos.

57. Vietinė rinkliava Rinkliavos mokėtojo pasirinkimu mokama iš karto arba kas ketvirtį į pranešime nurodytą specialiąją sąskaitą, bet ne vėliau kaip iki einamųjų metų gruodžio 31 d.:

57.1. už pirmą ketvirtį – iki balandžio 30 d.;

57.2. už antrąjį ketvirtį – iki birželio 30 d.;

57.3. už trečiąjį ketvirtį – iki rugsėjo 30 d.;

57.4. už ketvirtąjį ketvirtį – iki gruodžio 31 d.

58. Juridiniai asmenys, kurie gauna mėnesinius Mokėjimo pranešimus, moka Rinkliavą iki kito mėnesio paskutinės dienos, bet ne vėliau kaip iki kitų metų sausio 31 d.

59. Mokėjimo pranešimai siunčiami Registro duomenų bazėje esančiu NTO adresu arba, jei NTO savininkas ar Įgaliotas asmuo pageidauja, kitu nurodytu adresu, arba pateikiama Rinkliavos mokėtojui jo nurodytu elektroniniu paštu. Jeigu Rinkliavos mokėtojas per 10 kalendorinių dienų po šiuose Nuostatuose nurodytos datos negauna Mokėjimo pranešimo, jis privalo nedelsdamas kreiptis į Administratorių, informuodamas jį apie tai. Priešingu atveju yra laikoma, kad Mokėjimo pranešimą Rinkliavos mokėtojas gavo ir turi jį apmokėti. Siunčiant Mokėjimo pranešimą elektroniniu paštu, laikoma, kad Rinkliavos mokėtojas jį gavo kitą dieną nuo jo išsiuntimo.

60. Mokėjimo pranešimai Rinkliavos mokėtojams gali būti teikiami šiais būdais:

60.1. siunčiami paštu;

60.2. pateikiami savitarnos svetainėje [www.e-rinkliava.lt](http://www.e-rinkliava.lt);

60.3. pateikiami elektroniniu paštu.

61. Mokėjimo pranešimo negavimas nurodytais būdais neatleidžia Rinkliavos mokėtojo nuo pareigos sumokėti Rinkliavą.

62. Mokėjimo pranešimo formą nustato Administratorius.

63. Mokant Rinkliavą bankiniu pavedimu mokėjimo paskirtyje turi būti nurodomas mokėtojo kodas.

**VI SKYRIUS**

**SKOLOS UŽ VIETINĘ RINKLIAVĄ IŠIEŠKOJIMAS, BEVILTIŠKŲ SKOLŲ NURAŠYMO TVARKA**

64. Per nustatytą laikotarpį nesumokėtos Vietinės rinkliavos išieškojimą iš Rinkliavos mokėtojų vykdo Administratorius. Administratorius Vietinės rinkliavos nepriemokoms išieškoti gali pasitelkti trečiuosius asmenis. Tokiu atveju Rinkliavos mokėtojui tenka pareiga apmokėti skolų išieškojimo ikiteismines ir teismines išlaidas.

65. Rinkliavos išieškojimo senaties terminas taikomas pagal Lietuvos Respublikos mokesčių administravimo įstatymą.

66. Nesumokėta Rinkliava, nesumokėta jos dalis, delspinigiai, kai šio įsiskolinimo neįmanoma ar netikslinga išieškoti, pripažįstami beviltiška skola šiais atvejais:

66.1. nesumokėta Rinkliava yra priteista, perduota antstoliui priverstiniam išieškojimui, tačiau iš antstolio gautas išieškojimo negalimumo aktas;

66.2. skolininkas yra miręs arba paskelbtas mirusiu, ir nėra įpėdinių, galinčių atsakyti už skolinius įsipareigojimus;

66.3. pasibaigė Lietuvos Respublikos įstatymų nustatyti senaties terminai ieškinio reikalavimams pareikšti;

66.4. apskaičiuotos nesumokėtos rinkliavos (įskaitant priskaičiuotus delspinigius) išieškojimo išlaidos (skolų išieškojimo įkainiai, antstolio pateiktos skolos išieškojimo išlaidos) didesnės už pačią skolą;

66.5. Rinkliavos mokėtojas (fizinis asmuo) yra bankrutavęs; Fizinio asmens bankroto atveju skolos beviltiškumą įrodo įsiteisėjęs teismo sprendimas baigti fizinio asmens bankroto bylą;

66.6. Rinkliavos mokėtojas yra likviduotas ir išregistruotas iš Juridinių asmenų registro;

66.7. trūksta duomenų pagrindžiančių Vietinės rinkliavos mokėtojo pareigą mokėti vietinę rinkliavą (Nekilnojamojo turto registre ir Gyventojų registre nėra tikslių duomenų apie NTO savininką);

66.8. teismo sprendimu nepriteista Rinkliavos suma;

66.9. kitais, šiuose Nuostatuose nenumatytais pagrindais, Administratoriui pateikiant dokumentus, įrodančius, kad buvo padaryti visi įmanomi veiksmai, kad skola būtų sumokėta.

67. Skolos beviltiškomis pripažįstamos (nurašytinų beviltiškų skolų sąrašas tvirtinamas) ir nurašomos Savivaldybės tarybos sprendimu, atsižvelgiant į Administratoriaus siūlymą.

68. Atsižvelgiant į Bendrą duomenų apsaugos reglamentą (BDAR) asmens duomenų minimalizavimo principą, dėl skolų pripažinimo beviltiškomis ir jų nurašymo procedūros, Plungės rajono savivaldybės tarybai teikti tik tuos duomenis, kurie būtų minimalūs ir kartu pakankami tikslui pasiekti, t. y. Rinkliavos mokėtojo kodas, mokesčio laikotarpis bei Rinkliavos mokėtojo neapmokėta suma.

69. Nesumokėtos Rinkliavos sumos, pripažintos beviltiškomis ir nurašomos iš Administratoriaus apskaitos sistemos kartu su priskaičiuotais ir nesumokėtais delspinigiais ne vėliau kaip per 10 darbo dienų nuo Savivaldybės tarybos sprendimo priėmimo.

**VII SKYRIUS**

**DELSPINIGIŲ DYDIS, JŲ APSKAIČIAVIMO, MOKĖJIMO TVARKA IR ATLEIDIMO NUO DELSPINIGIŲ ATVEJAI**

70. Delspinigiai skaičiuojami už nesumokėtą į nurodytą surenkamąją sąskaitą vietinės Rinkliavos įmoką.

71. Delspinigiai pradedami skaičiuoti nuo kitos dienos po to, kai Vietinės rinkliavos įmoka turėjo būti sumokėta į nurodytą surenkamąją sąskaitą.

72. Delspinigiai skaičiuojami už kiekvieną Vietinės Rinkliavos pavėluotą sumokėti dieną ir baigiami skaičiuoti Vietinės rinkliavos įmokos sumokėjimo dieną įskaitytinai arba tą dieną, kai teisės aktų nustatyta tvarka mokestinė prievolė pasibaigia.

73. Nustatomas delspinigių dydis – 0,02 procento už kiekvieną pavėluotą dieną, nuo laiku nesumokėtos sumos.

74. Rinkliavos mokėtojas atleidžiamas nuo delspinigių mokėjimo Administratoriaus sprendimu, jeigu įrodo, kad negalėjo laiku sumokėti Rinkliavos įmokos dėl aplinkybių, kurios nepriklausė nuo jo valios ir kurių jis nenumatė ir negalėjo numatyti.

75. Surinkti delspinigiai naudojami Savivaldybės priskirtoms funkcijoms vykdyti.

**VIII SKYRIUS**

**VIETINĖS RINKLIAVOS GRĄŽINIMO TVARKA**

76. Sumokėta Vietinė rinkliava arba jos dalis grąžinama šiais atvejais:

76.1. kai sumokėta daugiau negu nustatyta Nuostatuose;

76.2. jeigu paslauga nesuteikta;

76.3. jeigu paslauga suteikta, bet pažeidžiant Nuostatuose nustatytus šios paslaugos kokybės reikalavimus ir (ar) teikimo sąlygas.

77. Jeigu Rinkliavos mokėtojas sumokėjo didesnio dydžio Rinkliavą nei nurodyta mokėjimo pranešime, arba susidarė Rinkliavos permoka dėl Rinkliavos perskaičiavimo, Rinkliava buvo neteisingai apskaičiuota, buvo sumažinta, permoka įskaitoma į būsimus Rinkliavos mokėjimus ar pagal pateiktą prašymą įskaitoma už kitus NTO, išskyrus atvejus, kai Rinkliavos mokėtojas sustabdomas Registre ir yra gautas prašymas dėl permokos grąžinimo. Esant Rinkliavos mokėtojo prašymui dėl Rinkliavos permokos grąžinimo, permoka grąžinama per 30 kalendorinių dienų nuo prašymo pateikimo Administratoriui dienos.

**IX SKYRIUS**

**VIETINĖS RINKLIAVOS MOKĖTOJŲ TEISĖS IR PAREIGOS**

78. Rinkliavos mokėtojai turi teisę:

78.1. susipažinti su Registro duomenimis ir visa informacija, susijusia su Vietinės rinkliavos dydžiais, jų apskaičiavimu;

78.2. reikalauti pakeisti ar patikslinti Registro duomenis, jei jie yra neteisingi, netikslūs ar neišsamūs;

78.3. naudoti savitarnos svetainę [www.e-rinkliava.lt](http://www.e-rinkliava.lt);

78.4. kitas teisės aktuose nustatytas teises.

79. Rinkliavos mokėtojas privalo:

79.1. laiku mokėti jam apskaičiuotą Rinkliavą;

79.2. teikti teisingus duomenis, reikalingus Rinkliavai apskaičiuoti, ir per 5 darbo dienas pranešti apie pasikeitusius kontaktus (telefono numerį, adresą, el. pašto adresą);

79.3. informuoti Administratorių, jeigu pasikeitė NTO savininkas arba nuomininkas, arba kiti duomenys, reikalingi Rinkliavai perskaičiuoti;

79.4. sudaryti sąlygas Administratoriui patikrinti faktinį NTO naudojimą ir (ar) deklaruotų duomenų teisingumą;

79.5. laikytis kitų pareigų, numatytų šiuose Nuostatuose.

80. Rinkliavos mokėtojai, kurių veiklos apimtis sąlygoja metų laikas, privalo ne vėliau kaip prieš 15 d. iki planuojamos ūkinės veiklos pradžios pateikti raštišką prašymą ir komunalinių atliekų išvežimo grafiką suderinti su Administratoriumi. Tokiems Rinkliavos mokėtojams kintamoji Rinkliavos dalis skaičiuojama pagal kiekvieno konteinerio faktinį pakėlimo skaičių.

81. Asmenys, kurie teikia apgyvendinimo ar stovyklavimo paslaugas tik paskelbto vasaros turizmo sezono metu privalo ne vėliau kaip iki vasaros turizmo sezono Savivaldybėje paskelbimo pradžios pasirūpinti reikiamo tūrio ir kiekio konteineriais.

**X SKYRIUS**

**VIETINĖS RINKLIAVOS LENGVATOS**

82. Kitos Vietinės rinkliavos lengvatos suteikiamos Vietinės rinkliavos už komunalinių atliekų surinkimą ir tvarkymą lengvatų skyrimo ir teikimo Plungės rajono savivaldybėje tvarkos apraše nustatyta tvarka.

83. Suteikiamos lengvatos kompensuojamos iš Savivaldybės biudžeto lėšų.

**XI SKYRIUS**

**BAIGIAMOSIOS NUOSTATOS**

84. Vietinės rinkliavos administravimo veiksmai, neaprašyti šiuose Nuostatuose, atliekami vadovaujantis Lietuvos Respublikos įstatymais bei kitais teisės aktais.

85. Asmenys, pažeidę šiuos Nuostatus bei kitus, atliekų tvarkymą reglamentuojančius teisės aktus, atsako Lietuvos Respublikos įstatymų nustatyta tvarka.

86. Šių Nuostatų įgyvendinimo kontrolę vykdo Savivaldybės Kontrolės ir audito tarnyba.

87. Šie Nuostatai gali būti keičiami, papildomi ir panaikinami Plungės rajono savivaldybės tarybos sprendimu.

88. Nuostatuose numatytų paslaugų teikimo kokybę ir teikimo sąlygas esant būtinybei vertina Savivaldybės mero potvarkiu sudaryta darbo grupė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| Plungės rajono savivaldybės vietinės rinkliavos už komunalinių atliekų surinkimą ir atliekų tvarkymą nuostatų |
| priedas |

**VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IR ATLIEKŲ TVARKYMĄ DYDŽIAI**

|  |  |  |  |  |  |  |  |
| --- | --- | --- | --- | --- | --- | --- | --- |
| Eil. Nr. | Nekilnojamojo turto objektų kategorija | Pastovus administravimo parametras | Pastovus įmokos dydis, Eur/vnt./metus | Kintamas administravimo parametras1 | Kintamas įmokos dydis1, Eur/vnt./metus | Kintamas administravimo parametras2 | Kintamas įmokos dydis2  Eur |
| 1. | Gyvenamosios paskirties butai daugiabučiuose namuose | Nekilnojamojo turto paskirtis ir objektų skaičius | 42,00 | Gyventojų skaičius3 | 19,00 | Konteinerių skaičius, tūris ir ištuštinimo dažnis | 3 Eur už 0,12 m3 konteinerio ištuštinimą;  5 Eur už 0,24 m3 konteinerio ištuštinimą;  24 Eur už 1,1 m3 konteinerio ištuštinimą;  66 Eur už 3 m3 konteinerio ištuštinimą;  111 Eur už 5 m3 konteinerio ištuštinimą |
| 2. | Gyvenamosios paskirties individualūs namai | 36,00 | Nekilnojamojo turto paskirtis ir objektų skaičius | 36,00 |
| 3. | Gyvenamosios paskirties įvairių socialinių grupių asmenims | 117,00 | 364,00 |
| 4. | Viešbučių paskirties objektai | 117,00 | 364,00 |
| 5. | Administracinės paskirties objektai | 117,00 | 48,00 |
| 6. | Prekybos paskirties objektai | 117,00 | 364,00 |
| 7. | Paslaugų paskirties objektai | 117,00 | 48,00 |
| 8. | Maitinimo paskirties objektai | 117,00 | 364,00 |
| 9. | Transporto paskirties objektai | 117,00 | 48,00 |
| 10. | Garažų paskirties objektai | 6,00 | 6,00 | Netaikomas |
| 11. | Gamybos, pramonės paskirties objektai | 117,00 | 364,00 | Konteinerių skaičius, tūris ir ištuštinimo dažnis |
| 12. | Sandėliavimo paskirties objektai | 117,00 | 364,00 |
| 13. | Kultūros paskirties objektai | 117,00 | 48,00 |
| 14. | Mokslo paskirties objektai | 117,00 | 364,00 |
| 15. | Gydymo paskirties objektai | 117,00 | 364,00 |  |
| 16. | Poilsio paskirties objektai | 117,00 | 364,00 |
| 17. | Sporto paskirties objektai | 117,00 | 48,00 |
| 18. | Religinės paskirties objektai | 24,00 | 48,00 |
| 19. | Specialiosios paskirties objektai | 117,00 | 48,00 |
| 20. | Sodų paskirties objektai | 12,00 | 12,00 | Netaikomas |
| 21. | Kiti objektai | 117,00 | 364,00 | Konteinerių skaičius, tūris ir ištuštinimo dažnis |
| 22. | Kitos (fermų) paskirties pastatai\* |  | 117,00 |  | 364,00 |
| 23. | Kitos (ūkio) paskirties pastatai\* | 90,00 | 364,00 |
| 24. | Kiti poilsio objektai | 117,00 | 364,00 |
| 25. | Įvairios paskirties objektai įrengti butuose | 117,00 | 48,00 |

1 Parametras naudojamas, kai NT objektui neįmanoma priskirti konkrečios tik tam nekilnojamojo turto objektui naudoti skirtos konteinerių aikštelės ar individualaus konteinerio.

2Parametras naudojamas, kai NT objektui įmanoma priskirti konkrečią tik tam nekilnojamojo turto objektui naudoti skirtą konteinerių aikštelę ar individualų konteinerį.

3Maksimali kintamo administravimo parametro reikšmė – 4 gyventojai, t. y. iki keturių bute gyvenančių asmenų įmoka skaičiuojama už tiek asmenų, kiek bute gyvena; jeigu bute gyvena daugiau nei 4 asmenys, įmoka skaičiuojama tik už 4 asmenis.

\*Rinkliavos mokėtojai, besiribojančiuose sklypuose turintys pastatus, kurių paskirtis – gyvenamosios paskirties pastatai, kitos (fermų) paskirties pastatai ir kitos (ūkio) paskirties pastatai, turi teisę kreiptis į Administratorių su prašymu taikyti vieną Vietinės rinkliavos mokestį už besiribojančiuose sklypuose esančius pastatus, kurie priklauso vienam ir tam pačiam savininkui. Administratorius, įvertinęs galimybę aptarnauti šiuos pastatus kaip vieną rinkliavos mokėtoją, priima sprendimą dėl šių pastatų, kaip atskirų objektų, išbraukimo iš Rinkliavos mokėtojų registro arba motyvuotu raštu pateikia neigiamą atsakymą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_