

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS TARYBOS 2021 M. LAPKRIČIO 25 D. SPRENDIMO nR. t1-282 „dėl MOKINIŲ PRIĖMIMO Į PLUNGĖS RAJONO SAVIVALDYBĖS BENDROJO UGDYMO mokyklas TVARKOS APRAŠO PATVIRTINIMO“ IR JĮ KEITUSIŲ SPRENDIMŲ PAKEITIMO**

2024 m. gruodžio 19 d. Nr. T1-308

Plungė

Plungės rajono savivaldybės taryba n u s p r e n d ž i a:

Pakeisti Mokinių priėmimo į Plungės rajono savivaldybės bendrojo ugdymo mokyklas tvarkos aprašo, patvirtinto Plungės rajono savivaldybės tarybos 2021 m. lapkričio 25 d. sprendimu Nr. T1-282 „Dėl Mokinių priėmimo į Plungės rajono savivaldybės bendrojo ugdymo mokyklas tvarkos aprašo patvirtinimo“ (2023 m. spalio 26 d. sprendimu Nr. T1-270 redakcija) 6, 8, 9, 10, 11 ir 23 punktus ir išdėstyti juos taip:

„6. Į Savivaldybės bendrojo ugdymo mokyklas mokytis pagal pradinio ugdymo programą, pagrindinio ugdymo programos I ir II dalis, vidurinio ugdymo programą (išskyrus norinčius mokytis pagal Kadetų ugdymo programą Plungės r. Žemaitijos kadetų gimnazijoje (toliau – Gimnazija)) pirmenybė teikiama ir priėmimas vykdomas pagal šiuos kriterijus:

6.1. asmenys, turintys sunkių judėjimo ir atramos funkcijos sutrikimų, ir vaikai, kurių bent vienas iš tėvų turi sunkių judėjimo ir atramos funkcijos sutrikimų, kai mokykla, priskirta Savivaldybės teritorijoje pagal deklaruotą gyvenamąją vietą (mokyklai priskirtos teritorijos pateikiamos Aprašo 2 priede), nėra pritaikyta judėjimo negalią turintiems asmenims, turi teisę pasirinkti bet kurią kitą Savivaldybės bendrojo ugdymo mokyklą, kuri atitinka jų fizinius poreikius, kartu su vaikais, gyvenančiais Mokyklai priskirtoje aptarnavimo teritorijoje, ir į ją patekti be eilės;

6.2. asmenys ir jų bent vienas iš tėvų (globėjų, rūpintojų), gyvenantys ir gyvenamąją vietą deklaravę mokyklai priskirtoje aptarnavimo teritorijoje, globojamų ar įvaikintų vaikų globėjai, rūpintojai, gyvenamąją vietą deklaravę mokyklai priskirtoje aptarnavimo teritorijoje. Iš šių asmenų, pageidaujančių mokytis mokykloje, sudaromos eilės priešmokyklinės ugdymo grupės sraute, klasių srautuose, vadovaujantis šiais kriterijais (kriterijai išdėstyti pagal prioritetą):

6.2.1. pirmumo teise priimami įvaikinti vaikai, globotiniai, rūpintiniai (išskyrus atvejus, kai laikinoji globa nustatoma tėvų (globėjų, rūpintojų) prašymu);

6.2.2. pirmumo teise priimami asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių;

6.2.3. pirmumo teise priimami asmenys, gyvenamąją vietą deklaravę Savivaldybės suteiktame socialiniame būste;

6.2.4. pirmumo teise priimami asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi pagal pradinio ir (ar) pagrindinio ugdymo programą toje Mokykloje;

6.2.5. pirmumo teise priimami pedagoginių darbuotojų, dirbančių toje mokykloje, vaikai;

6.2.6. pirmumo teise priimami darbuotojų, kurie patenka į Savivaldybės tarybos sprendimu patvirtintą Trūkstamų specialistų pritraukimo į Savivaldybės viešąsias ir biudžetines įstaigas programą, vaikai;

6.2.7. pirmumo teise priimami asmenys, ilgiausiai gyvenantys ir gyvenamąją vietą deklaravę mokyklai priskirtoje aptarnavimo teritorijoje (Pirmumo teise Nenumatytų atvejų komisijoje nagrinėjami prašymai asmenų, gyvenančių mokyklai priskirtoje aptarnavimo teritorijoje arba kurių vieno iš tėvų (teisėto globėjo ar rūpintojo) ir paties vaiko deklaruotos gyvenamosios vietos laikas mokyklai priskirtoje aptarnavimo teritorijoje yra dveji ir daugiau metų arba kurių vieno iš tėvų (teisėto globėjo ar rūpintojo) ir paties vaiko deklaruota gyvenamoji vieta yra mokyklai priskirtoje aptarnavimo teritorijoje naujai įsigytame būste ir gyvenamosios vietos deklaracija atlikta iki dviejų metų laikotarpio, nuo prašymo pateikimo datos ar išsinuomotame būste, kuriame nuolat gyvenama. Nuomos (panaudos) atveju sutartis turi būti užregistruota Registrų centre. Minėtais atvejais registruojant prašymą, pateikiama nuomos (panaudos) sutarties arba nuosavybės teisę įrodančių dokumentų kopijos);

6.2.8. kai likusių mokymosi vietų yra mažiau nei asmenų, kurie ilgiausiai gyvena mokyklai priskirtoje aptarnavimo teritorijoje su ta pačia registracijos mokyklai priskirtoje aptarnavimo teritorijoje data, pirmumas suteikiamas asmenims, kurie gyvena arčiausiai mokyklos einant pėsčiomis.“

„8. Asmenys, dėl mokymosi vietų trūkumo Savivaldybės bendrojo ugdymo mokykloje, kurios aptarnavimo teritorijoje gyvena, nukreipti į kitą artimiausią Savivaldybės mokyklą, vykdančią tą pačią bendrojo ugdymo programą, turinčią laisvų mokymosi vietų, Savivaldybės vykdomosios valdžios įgalioto darbuotojo į joje laisvas mokymosi vietas priimami pirmumo teise; asmenys, dėl mokymosi vietų trūkumo valstybinėje mokykloje, kurios aptarnavimo teritorijoje gyvena, nukreipti į kitą valstybinę mokyklą, švietimo, mokslo ir sporto ministro ar jo įgalioto darbuotojo į joje laisvas mokymosi vietas priimami pirmumo teise.“

„9. Mokyklos aptarnavimo teritorijoje negyvenantys būsimieji pirmų klasių mokiniai į likusias laisvas vietas priimami ne anksčiau kaip ketvirtąją rugpjūčio savaitę, o būsimieji penktų klasių mokiniai į laisvas vietas gali būti priimami jau antrojo priėmimo etapo metu. Į laisvas mokymosi vietas, likusias priėmus mokinius pagal mokyklai priskirtą aptarnavimo teritoriją, mokytis pagal pradinio ir pagrindinio ugdymo programas priimami asmenys, gyvenantys ir gyvenamąją vietą deklaravę mokyklai priskirtoje aptarnavimo teritorijoje po nustatytos prašymų ir kitų dokumentų priėmimo pabaigos datos, ir asmenys, negyvenantys mokyklai priskirtoje aptarnavimo teritorijoje. Esant daugiau prašymų nei laisvų mokymosi vietų mokykloje, eilė sudaroma sumuojant Aprašo 9.1–9.9 papunkčiuose išvardytus kriterijus, kurie yra lygiaverčiai:

9.1. vaikai, kuriuos augina vienas iš tėvų (globėjų, rūpintojų) (jeigu kitas yra miręs, teismo pripažintas dingusiu be žinios ar nežinia kur esančiu, teismo pripažintas neveiksniu arba teismo sprendimu apribotos tėvystės teisės);

9.2. vaikai su negalia bei vaikai, kurių vienas arba abu tėvai (globėjai, rūpintojai) yra asmenys su negalia;

9.3. dvynukai, trynukai ir kiti daugiavaisio gimimo asmenys (priimami kartu);

9.4. asmenys iš daugiavaikių šeimų;

9.5. asmenys, kurių broliai ir (ar) seserys (įbroliai ir (ar) įseserės) prašymo pateikimo metu jau mokosi toje mokykloje;

9.6. asmenys, kurie mokėsi, buvo ugdomi mokykloje (buvo sudaryta mokymosi sutartis) ir pageidaujantys tęsti mokymąsi pagal aukštesnio lygmens programą toje pačioje mokykloje;

9.7. užsienio valstybių diplomatinio korpuso darbuotojų, dirbančių Lietuvos Respublikoje esančiose diplomatinėse atstovybėse, Lietuvos Respublikos diplomatinio korpuso darbuotojų, sugrįžusių iš darbo užsienyje gyventi į mokyklai priskirtą aptarnavimo teritoriją, ir Lietuvos Respublikos krašto apsaugos sistemos profesinės karo tarnybos karių, perkeltų gyventi į mokyklai priskirtą aptarnavimo teritoriją, vaikai;

9.8. reemigrantų vaikai, kurių tėvai buvo deklaravę išvykimą iš Lietuvos, tačiau apsisprendė grįžti gyventi į Lietuvą ir prie savo prašymo pateikė visus reikiamus dokumentus, patvirtinančius, kad jie su savo vaikais buvo išvykę gyventi į užsienį (išsideklaravimo iš Lietuvos pažyma,vaiko mokymosi užsienyje pasiekimų pažyma) ir nuo grįžimo į Lietuvą nesimokė pagal jokią ugdymo programą Lietuvos Respublikos teritorijoje;

9.9. pedagoginių darbuotojų, dirbančių toje mokykloje, vaikai;

9.10. kai likusių laisvų vietų yra mažiau nei asmenų, kurie turi vienodą kriterijų skaičių, pirmumas suteikiamas asmenims, kurie gyvena arčiausiai mokyklos einant pėsčiomis.“

„10. Į Plungės rajono Žemaitijos kadetų gimnazijos Kadetų klases priėmimas vykdomas vadovaujantis Priėmimo į Gimnaziją tvarka, patvirtinta Gimnazijos direktoriaus, ir Motyvacinio pokalbio vertinimu:“

„11. Mokytis pagal pagrindinio ugdymo programos II dalį į bendrąją bendrojo ugdymo mokyklą, kuriai aptarnavimo teritorija nustatyta visa Savivaldybės teritorija priimami asmenys pagal prašymo padavimo datą it laiką, atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos pirmąją dalį, mokymąsi ir mokymosi pasiekimus (metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus). Į Plungės „Saulės“ gimnaziją mokytis pagal pagrindinio ugdymo programos II dalį (I ir II gimnazijos klases) priimami mokiniai, iš visų mokomųjų dalykų 8 klasės (priimant į I gimnazijos klases) ir 9 klasės (priimant į II gimnazijos klases) baigimo pažymėjimuose turintys ne mažiau kaip 5 balų įvertinimą ir ne mažesnį kaip 6 balų visų mokomųjų dalykų įvertinimų vidurkį.“

„23. Aktualiems ir/ar nenumatytiems atvejams nagrinėti Savivaldybės mero potvarkiu sudaroma Nenumatytų atvejų komisija (toliau – Komisija), kuri koordinuoja ir vykdo Mokinių priėmimą į Savivaldybės bendrojo ugdymo mokyklas, nagrinėja asmenų pateiktus prašymus. Komisijos nuostatai tvirtinami mero potvarkiu. Komisija sudaroma iš 6 narių: 2 Savivaldybės tarybos deleguoti nariai, 2 ikimokyklinio ugdymo įstaigų direktoriai ar jų deleguoti pavaduotojai ugdymui, 1 rajone veikiančios pedagogų profesinės sąjungos deleguotas atstovas ir 1 Plungės rajono savivaldybės administracijos direktoriaus deleguotas darbuotojas. Mero potvarkiu dėl Komisijos sudarymo iš Komisijos narių paskiriamas Komisijos pirmininkas ir patvirtinamas savivaldybės Administracijos direktoriaus deleguotas Komisijos sekretorius.“

Savivaldybės meras Audrius Klišonis