

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS BUDINČIO IR NUOLATINIO GLOBOTOJO, GLOBĖJO (RŪPINTOJO) VEIKLOS ORGANIZAVIMO IR ATLYGIO NUSTATYMO TVARKOS APRAŠO PATVIRTINIMO**

2024 m. gruodžio 19 d. Nr. T1-319

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 30 punktu, Lietuvos Respublikos viešojo administravimo įstatymo 16 straipsnio 1 dalimi, Lietuvos Respublikos socialinių paslaugų įstatymo 23 straipsnio 10 ir 11 dalimis, Plungės rajono savivaldybės taryba nusprendžia:

1. Patvirtinti Plungės rajono savivaldybės budinčio ir nuolatinio globotojo, globėjo (rūpintojo) veiklos organizavimo ir atlygio nustatymo tvarkos aprašą (pridedama).

1. Pavesti Plungės socialinių paslaugų centrui Lietuvos Respublikos socialinių paslaugų įstatymu Globos centrui nustatytų funkcijų vykdymą.

3. Pripažinti netekusiu galios Plungės rajono savivaldybės tarybos 2018 m. kovo 29 d. sprendimą Nr. T1-53 „Dėl Globos centro ir vaiko budinčio globotojo veiklos organizavimo Plungės rajono savivaldybėje tvarkos aprašo patvirtinimo“ su visais pakeitimais ir papildymais.

4. Nustatyti, kad šis sprendimas įsigalioja nuo 2025 m. sausio 1 d.

5. Paskelbti šį sprendimą Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

Savivaldybės meras Audrius Klišonis

PATVIRTINTA

Plungės rajono savivaldybės tarybos

2024 m. gruodžio 19 d.

sprendimu Nr. T1-319

**PLUNGĖS RAJONO SAVIVALDYBĖS BUDINČIO IR NUOLATINIO GLOBOTOJO, GLOBĖJO (RŪPINTOJO) VEIKLOS ORGANIZAVIMO IR ATLYGIO NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės budinčio ir nuolatinioglobotojo, globėjo (rūpintojo) veiklos organizavimo ir atlygio nustatymo tvarkos aprašas (toliau – Tvarkos aprašas) reglamentuoja likusio be tėvų globos vaiko, socialinę riziką patiriančio vaiko priežiūros / globos (rūpybos) budinčio ar nuolatinio globotojo ar globėjo (rūpintojo) šeimoje organizavimą, mokėjimo už vaiko priežiūrą budinčio ar nuolatinio globotojo šeimoje dydžius ir tvarką.

2. Vaiko priežiūra ir globa (rūpyba) budinčio ir nuolatinio globotojo šeimoje organizuojama siekiant užtikrinti likusio be tėvų globos (rūpybos) vaiko teisių ir įstatymų ginamų interesų įgyvendinimą ir apsaugą, suteikiant vaikui tokias artimiausias šeimos gyvenimui sąlygas, kokių reikia jo fizinei, protinei, dvasinei, dorovinei bei socialinei raidai, ir tokią šeimos aplinką, kokios reikia jo gerovei.

3. Tvarkos apraše vartojamos sąvokos atitinka Lietuvos Respublikos socialinių paslaugų įstatyme, Lietuvos Respublikos Vaiko teisių pagrindų įstatyme, Lietuvos Respublikos Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos apraše, patvirtintame Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 (su pakeitimais) (toliau – Aprašas), ir kituose teisės aktuose apibrėžtas sąvokas.

4. Plungės socialinių paslaugų centras vykdo Lietuvos Respublikos socialinių paslaugų įstatymu Globos centrui nustatytas funkcijas (toliau – Globos centras).

5. Globos centro teises ir pareigas apibrėžia Lietuvos Respublikos socialinių paslaugų įstatymas, funkcijas – Aprašas.

**II SKYRIUS**

**VAIKO PRIEŽIŪROS / GLOBOS (RŪPYBOS) ORGANIZAVIMAS BUDINČIO IR NUOLATINIO GLOBOTOJO ŠEIMOJE**

6. Budinčiais ar nuolatiniais globotojais, globėjais (rūpintojais) gali tapti asmenys, atitinkantys Civiliniame kodekse globėjui (rūpintojui) keliamus reikalavimus, taip pat Socialinių paslaugų įstatyme numatytus reikalavimus.

7. Asmuo, pageidaujantis tapti budinčiu ar nuolatiniu globotoju, kreipiasi į Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos (toliau – VVTAĮT) teritorinį skyrių ir pateikia teisės aktais nustatytus dokumentus.

8. Globos centras teisės aktų nustatyta tvarka konsultuoja asmenis, pageidaujančius tapti budinčiais ar nuolatiniais globotojais, vykdo budinčių ir nuolatinių globotojų (rūpintojų) pasirengimo prižiūrėti / globoti (rūpinti) vaikus mokymus pagal VVTAĮT direktoriaus patvirtintas Globėjų ir įtėvių mokymo ir konsultavimo programas (toliau – GIMK programos), vertina budinčių globotojų, nuolatinių globotojų (rūpintojų) pasirengimą pagal GIMK programas, rengia išvadą apie jų tinkamumą prižiūrėti vaikus ir teikia kopiją VVTAĮT teritoriniam skyriui.

9. Pasirašoma Globos centro ir budinčio arba nuolatinio globotojo, kuris prižiūri vaikus, apibrėžtus Tvarkos aprašo 13 ir 14 punktuose, tarpusavio bendradarbiavimo ir paslaugų teikimo sutartis (toliau – Sutartis).

10. Sutartyje turi būti sulygta dėl šių sąlygų: Sutarties šalys; Sutarties objektas ir tikslas; vaiko gyvenamoji vieta (nurodomas vietos, kurioje gyvens vaikas, adresas); prižiūrimų vaikų skaičius; lėšų vaikui išlaikyti (vaiko globos (rūpybos) išmokos ir globos (rūpybos) išmokos tikslinio priedo, mokamo pagal Lietuvos Respublikos išmokų vaikams įstatymą) bei atlygio už vaikų priežiūrą dydis ir mokėjimų tvarka; (laikino atokvėpio) budinčiam ar nuolatiniam globotojui suteikimo tvarka; Sutarties šalių atsakomybė dėl netinkamo sąlygų vykdymo; kitos budinčio ar nuolatinio globotojo ir Globos centro teisės ir tarpusavio įsipareigojimai; pagalbos teikimo budinčiam ar nuolatiniam globotojui ir vaikui tvarka; Sutarties nutraukimo sąlygos ir tvarka (Sutarties forma tvirtinama Globos centro direktoriaus įsakymu).

11. Budintis ar nuolatinis globotojas dirba pagal individualios veiklos pažymą.

12. Budintis globotojas prižiūri vaiką, nesusijusį giminystės ryšiais, savo gyvenamojoje vietoje ir natūralioje šeimos aplinkoje, užtikrindamas jam emocinį bei fizinį saugumą, visavertį vaiko poreikius atitinkantį ugdymą, auklėjimą ir kasdienę priežiūrą, vykdo kitas teises ir pareigas, numatytas Socialinių paslaugų įstatyme.

13. Nuolatinis globotojas prižiūri likusį be tėvų globos vaiką, kuriam įstatymų nustatyta tvarka yra arba turi būti nustatyta nuolatinė globa (rūpyba), su kuriuo jis nėra susijęs giminystės ryšiais ir kuriam būdingas bent vienas iš šių požymių: turi nesėkmingos laikinosios priežiūros, globos (rūpybos) / įvaikinimo patirties (globėjo nušalinimas, atleidimas, tėvų valdžios ribojimas įtėviams); turi sunkiai išgydomų ir (ar) nepagydomų raidos ir (ar) psichikos sutrikimų, negalių; piktnaudžiauja psichotropinėmis medžiagomis arba turi priklausomybių; turi funkcionavimo sunkumų (neadaptyvus elgesys, socialinis nusišalinimas, prisitaikymo mokykloje sunkumai ir mokyklos nelankymas, polinkis į savižudybę ir pan.); yra vyresnis nei 10 metų; drauge su juo (kitais vaikais) yra nepilnamečiai tėvas / motina; kartu su juo yra 2 ir daugiau jo broliai (seserys).

14. Budintis globotojas vienu metu negali prižiūrėti daugiau kaip 3 vaikų. Bendras vaikų skaičius šeimoje su savais vaikais – ne daugiau kaip 6. Prižiūrimų vaikų skaičius gali būti didesnis išimtiniais atvejais, kai neišskiriami broliai bei seserys ir (ar) nepilnametis tėvas (motina) su vaiku (vaikais), jei vaikas (vaikai) gimė tėvo (motinos) priežiūros pas budintį globotoją metu ir tai raštu suderinta su Globos centru, budinčiu globotoju. Globos centro ir budinčio globotojo Sutartyje konkrečiai nurodoma, kiek ir kokio amžiaus, kokių poreikių vaikus budintis globotojas vienu metu įsipareigoja prižiūrėti.

15. Nuolatinis globotojas vienu metu negali prižiūrėti daugiau kaip vieno vaiko ar jų grupės, jeigu neišskiriami broliai ir seserys arba prižiūrimas vienas iš nepilnamečių tėvų su vaiku (vaikais), o jeigu nuolatinis globotojas vykdo ir budinčio globotojo veiklą, vienu metu jis negali prižiūrėti daugiau kaip 3 vaikų. Bendras vaikų (su kitais šeimoje augančiais vaikais) skaičius nuolatinio globotojo šeimoje – ne daugiau kaip 4. Bendras vaikų skaičius gali būti didesnis, jeigu neišskiriami broliai ir seserys ir (ar) nepilnametis tėvas (motina) su vaiku (vaikais), jei vaikas (vaikai) gimė tėvo (motinos) priežiūros pas nuolatinį globotoją metu.

16. Budintis globotojas vykdo vaiko priežiūrą:

16.1. prižiūri socialinę riziką patiriantį vaiką, paimtą iš jam nesaugios aplinkos, kai vaiką reikia skubiai bet kuriuo paros metu apgyvendinti saugioje aplinkoje;

16.2. iki 2 savaičių (išimtiniais atvejais – iki 1 mėnesio) prižiūri vaiką, kai reikia suteikti atokvėpio kriziniu atveju paslaugą kitiems budintiems ar nuolatiniams globotojams, globėjams (rūpintojams) ir šeimynos dalyviams;

16.3. prižiūri vaiką, iki baigsis jo laikinoji globa (rūpyba) ir jis bus grąžintas į šeimą, jam bus nustatyta nuolatinė globa (rūpyba) arba jis bus įvaikintas, išimtiniais atvejais, kai teismas nustato vaiko nuolatinę globą (rūpybą) Globos centre, – iki vaikui bus nustatyta nuolatinė globa (rūpyba) šeimoje arba jis bus įvaikintas;

16.4. prižiūri vaiką, kai reikia suteikti darbingumo atkūrimo paslaugą nuolatiniam globotojui.

17. Budintis globotojas gali vykdyti kelių Tvarkos aprašo 16 punkte numatytų rūšių priežiūrą. Tvarkos aprašo 16.1 papunktyje numatyta priežiūra gali būti keičiama į Tvarkos aprašo 16.3 papunktyje numatytą priežiūrą, jei vaikui reikia ilgesnės nei 3 mėnesių priežiūros.

18. Laikinoji ar nuolatinė globa (rūpyba) vaikui, apgyvendintam budinčio globotojo ar globėjo (rūpintojo) šeimoje, nustatoma teisės aktais nustatyta tvarka.

19. Globos centras organizuoja budintiems ar nuolatiniams globotojams darbingumo atkūrimo paslaugą Aprašo nustatyta tvarka. Darbingumo atkūrimo paslaugos suteikimo tvarka nustatoma Sutartyje ar Globos centro vidaus teisės aktuose.

20. Kriziniu laikotarpiu, esant atokvėpio kriziniu atveju paslaugos poreikiui, kurį įvardija budintis ar nuolatinis globotojas ir (arba) nustato Globos centro darbuotojai, budintis ar nuolatinis globotojas raštu pateikia Globos centrui laisvos formos motyvuotą prašymą dėl atokvėpio kriziniu atveju paslaugos teikimo. Atokvėpio kriziniu atveju paslaugos suteikimo tvarka nustatoma Sutartyje ar Globos centro vidaus teisės aktuose.

**III SKYRIUS**

**MOKĖJIMAS UŽ VAIKO PRIEŽIŪRĄ BUDINČIO IR NUOLATINIO GLOBOTOJO ŠEIMOJE**

21. Globos centro teikiamos paslaugos budintiems ar nuolatiniams globotojams finansuojamos iš Plungės rajono savivaldybės biudžeto lėšų.

22. Plungės rajono savivaldybės administracija (toliau – Savivaldybės administracija) Globos centrui už budinčio ar nuolatinio globotojo prižiūrimą vaiką, kurio gyvenamoji vieta yra Plungės rajono savivaldybėje, skiria ir moka:

22.1. atlygį budinčiam globotojui:

22.1.1. Lietuvos Respublikos Vyriausybės nutarimu nustatytos 1,0 minimalios mėnesinės algos (toliau – MMA) dydžio, nepriklausomai nuo faktiškai prižiūrimų vaikų skaičiaus, ir tais atvejais, kai neperduotas prižiūrėti vaikas, ir tuo metu, kai budinčiam globotojui suteikiamas darbingumo atkūrimo ar atokvėpio kriziniu atveju paslauga;

22.1.2. atlygis budinčiam globotojui didinamas po 1 MMA per mėnesį už kiekvieną faktiškai prižiūrimą vaiką tuo laikotarpiu, kai vaikas yra perduotas prižiūrėti budinčiam globotojui;

22.1.3. atlygis budinčiam globotojui didinamas po 1,5 MMA per mėnesį už kiekvieną faktiškai prižiūrimą vaiką iki trejų metų amžiaus arba vaiką, kuriam nustatytas lengvas neįgalumo lygis tuo laikotarpiu, kai vaikas perduotas prižiūrėti budinčiam globotojui;

22.1.4. atlygis budinčiam globotojui didinamas po 2 MMA per mėnesį už kiekvieną faktiškai prižiūrimą vaiką, kuriam nustatytas vidutinis ar sunkus neįgalumo lygis tuo laikotarpiu, kai vaikas yra perduotas prižiūrėti budinčiam globotojui;

22.2. atlygį nuolatiniam globotojui:

22.2.1. už vieną nuolatinio globotojo šeimoje apgyvendintą Tvarkos aprašo 13 punkto reikalavimus atitinkantį vaiką po 2 MMA per mėnesį;

22.2.2. už kiekvieną kitą nuolatinio globotojo šeimoje apgyvendintą Tvarkos aprašo 15 punkto reikalavimus atitinkančio vaiko brolį ar seserį, neatitinkantį Tvarkos aprašo 13 punkte nustatytų reikalavimų po 1 MMA per mėnesį;

22.3. vaiko globos (rūpybos) išmokas, mokamas Lietuvos Respublikos išmokų vaikams įstatymą nustatyta tvarka;

22.4. tikslinius priedus, mokamas Lietuvos Respublikos išmokų vaikams įstatymą nustatyta tvarka;

22.5. išmokas vaikui, mokamas Išmokų vaikams įstatymo nustatyta tvarka, vaikui skirtą slaugos ir priežiūros (pagalbos) išlaidų tikslinę kompensaciją, mokamą pagal Lietuvos Respublikos Tikslinių kompensacijų įstatymą, ir kitas išmokas, jei teisė gauti šias išmokas vaikui ir globėjui (rūpintojui) numatyta įstatymuose;

22.6. jeigu, pasibaigus vaiko globai (rūpybai) dėl pilnametystės, asmuo ir toliau yra prižiūrimas budinčio ar nuolatinio globotojo ir mokosi pagal bendrojo ugdymo programą, pagal formaliojo profesinio mokymo programą ar studijuoja aukštojoje mokykloje pagal nuolatinės studijų formos programą, šio asmens mokymosi laikotarpiu budinčiam ar nuolatiniam globotojui mokamas atlygis, bet ne ilgiau, iki asmeniui sukaks 24 metai.

23. Budintiems ar nuolatiniams globotojams mokami pagalbos pinigai, kurių dydis nustatytas Plungės rajono savivaldybės tarybos 2024 m. liepos 25 d. sprendimu Nr. T1-195 „Dėl Mokėjimo už socialines paslaugas Plungės rajono savivaldybėje tvarkos aprašo patvirtinimo“, 8 skyriuje.

24. Globos centras kas mėnesį perveda Tvarkos aprašo 22.1–22.6 papunkčiuose ir 23 punkte numatytas iš Savivaldybės administracijos gautas lėšas budinčiam ar nuolatiniam globotojui Sutartyje numatytomis sąlygomis.

25. Savivaldybės administracija budinčiam ar nuolatiniam globotojui per Globos centrą, kuris sudaręs Sutartį su Globos centru, tiesiogiai skiria ir moka 7 BSI dydžio vienkartinę įsikūrimo pašalpą (toliau – Pašalpa). Pašalpa skirta vaiko (-ų) apgyvendinimo pas budintį ar nuolatinį globotoją vietai įkurti, t. y. vaiko gyvenimo sąlygoms pritaikyti, įsigyti būtiniausiems daiktams, namų apyvokos reikmenims, taip pat kitoms einamosioms išlaidoms, susijusioms su globojamo (rūpinamo) vaiko poreikių tenkinimu. Pašalpa mokama vieną kartą nepriklausomai nuo apgyvendinamų vaikų skaičiaus, kai Sutartis yra pasirašyta ne trumpiau kaip 12 mėnesių. Pašalpa grąžinama, jeigu Sutartis su budinčiu ar nuolatiniu globotoju nutraukiama nepraėjus šešiems mėnesiams nuo Sutarties pasirašymo dienos.

26. Tais atvejais, kai Sutartį sudaro sutuoktiniai, atlygis mokamas tik vienam iš jų.

27. Globos (rūpybos) išmokų tikslinius priedus, mokamus Išmokų vaikams įstatymo nustatyta tvarka, Globos centras pasilieka tik tuo atveju, kai prižiūrimam vaikui ar budinčiam ar nuolatiniam globotojui suteikiama konkreti papildomai mokama paslauga (pvz., logopedo, psichiatro, vaiko neformaliojo ugdymo ar užimtumo paslaugoms) ir (ar) pagalbai budinčiam ar nuolatiniam globotojui (pvz.: psichoterapijai, supervizijai, profesinės kompetencijos ugdymui) ir (ar) pagalbai atkuriant, gerinant vaiko priežiūros vietos būstą bei aplinką (pvz., slaugos priemonės, vaiko raidos stimuliavimo priemonės, būsto remontas, susijęs su vaiko priežiūra). Visais kitais atvejais globos (rūpybos) išmokos tikslinį priedą Globos centras perveda budinčiam ar nuolatiniam globotojui.

28. Išmoka vaikui, numatyta Tvarkos aprašo 22.5 papunktyje, naudojama individualiems globojamo (rūpinamo) vaiko poreikiams užtikrinti, vadovaujantis geriausiais vaiko interesais.

29. Budintys ar nuolatiniai globotojai įsipareigoja Tvarkos aprašo 22.3, 22.4, 22.6 papunkčiuose ir 23 punkte numatytas gaunamas išmokas naudoti vaiko išlaikymui, siekiant tenkinti jo bazinius ir saviraiškos poreikius (pvz.: maistas, drabužiai, kanceliarinės prekės, higienos prekės, laisvalaikiui ir ugdymui skirtos išlaidos, kišenpinigiai, medikamentai ir pan.). Globos centras turi teisę prašyti budinčių ar nuolatinių globotojų pateikti išlaidas pagrindžiančius dokumentus Sutartyje nustatyta tvarka.

**IV SKYRIUS**

**BAIGIAMOSIOS NUOSTATOS**

30. Globos centras teikia informaciją Savivaldybės administracijai dėl lėšų poreikio ir planuojamų paslaugų teikimo Savivaldybės administracijos nustatyta tvarka. Lėšos vaikų priežiūrai budinčio ar nuolatinio globotojo šeimoje užtikrinti planuojamos kiekvienų metų Plungės rajono savivaldybės biudžete.

31. Esant aplinkybėms, dėl kurių Globos centras neturi galimybės teikti vaiko priežiūros paslaugos budinčio ar nuolatinio globotojo šeimoje, Savivaldybės administracija gali pirkti, finansuoti socialines paslaugas, teikiamas kitų savivaldybių globos centrų, sudarydama su jomis socialinių paslaugų teikimo ir išlaidų finansavimo sutartis.

32. Kai budinčio globotojo šeimoje apgyvendinamas vaikas, kurio faktinė gyvenamoji ir deklaruota gyvenamoji vieta yra ne Plungės rajono savivaldybės teritorijoje, už suteiktą laikiną apgyvendinimą budinčio globotojo šeimoje sumoka ta savivaldybė, kurioje yra vaiko ar jo tėvų nuolatinė gyvenamoji vieta.

33. Globos centras yra atsakingas už informacijos ir pateiktų duomenų tikslumą, gautų lėšų buhalterinės apskaitos tvarkymą, dokumentų saugojimą Lietuvos Respublikos įstatymų nustatyta tvarka.

34. Tvarkos aprašo įgyvendinimo kontrolę vykdo Savivaldybės kontrolės ir audito tarnyba.

35. Asmenys pažeidę šio Tvarkos aprašo nuostatas atsako Lietuvos Respublikos teisės aktų nustatyta tvarka.

36. Įgyvendindami Tvarkos aprašo nuostatas, duomenų valdytojai užtikrina, kad jų atliekamas asmens duomenų tvarkymas atitiktų 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau ‒ Reglamentas), Lietuvos Respublikos asmens duomenų teisinės apsaugos įstatymo nuostatas. Duomenų subjektų teisės įgyvendinamos Reglamento ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka

37. Tvarkos aprašas keičiamas, papildomas ir pripažįstamas netekusiu galios Plungės rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_